[pic] | EUROOPA ÜHENDUSTE KOMISJON |

Brüssel 27.6.2006

KOM(2006) 340 lõplik

2006/0117 (COD)

Ettepanek

EUROOPA PARLAMENDI JA NÕUKOGU OTSUS,

millega parandatakse direktiivi 2002/2/EÜ, millega muudetakse nõukogu direktiivi 79/373/EMÜ segasööda ringlusse laskmise kohta

(komisjoni esitatud)

SELETUSKIRI

1. Direktiiv 2002/2/EÜ

Euroopa Parlamendi ja nõukogu 28. jaanuari 2002. aasta direktiiviga 2002/2/EÜ[1] muudeti nõukogu direktiivi 79/373/EMÜ (segasööda ringlusse laskmise kohta)[2] segasööda märgistamise osas.

Täpsemalt sätestatakse direktiivi 2002/2/EÜ artikli 1 lõikes 4, millega asendati direktiivi 79/373/EMÜ artikkel 5c, et segasööda puhul (v.a lemmikloomatoit) tuleb esitada sööda koostisosade loetelu koos nende sisaldusega massiprotsentides kahanevas järjestuses; lubatud hälve on +/- 15% deklareeritud väärtusest.

Lisaks nõutakse direktiivi 2002/2/EÜ artikli 1 lõike 1 punktis b, millega lisatakse direktiivi 79/373/EMÜ artikli 5 lõikele 1 punkt l, et kliendi nõudmisel tuleb teatada segasöödas kasutatud söödatoormaterjalide täpne sisaldus massiprotsentides.

2. Euroopa Kohtu 6. detsembri 2005. aasta otsus

Suurbritannia, Itaalia ja Madalmaade kohtud on taotlenud Euroopa Kohtult EÜ asutamislepingu artikli 234 kohaseid eelotsuseid seoses direktiivi 2002/2/EÜ, eelkõige selle artikli 1 lõike 1 punkti b ja artikli 1 lõike 4 kehtivusega.

Need taotlused on seotud segasööda tootjate või nende esindajate taotlustega selliste eeskirjade tühistamiseks või peatamiseks, mis on kehtestatud direktiivi 2002/2/EÜ vaidlustatud sätete ülevõtmiseks siseriiklikku õigusesse.

6. detsembril 2005. aastal vastuvõetud otsuses[3] lükkas Euroopa Kohus tagasi direktiivi 2002/2/EÜ õigusliku aluse (EÜ asutamislepingu artikli 152 lõike 4 punkt b) vaidlustamiseks esitatud argumendid ning toetas ELi institutsioonide seisukohta.

Samuti lükkas kohus tagasi argumendid, mis esitati kõnealuse direktiivi kehtivuse vaidlustamiseks lähtuvalt võrdse kohtlemise ja mittediskrimineerimise põhimõttest.

Kohus uuris ka proportsionaalsuse põhimõtte järgimisega seotud argumente ning ei avastanud ühtki tegurit, mis mõjutaks direktiivi 2002/2/EÜ artikli 1 lõike 4 kehtivust. Kohus otsustas siiski, et kõnealusest põhimõttest lähtudes on direktiivi artikli 1 lõike 1 punkt b õiguslikult kehtetu.

Kohus leidis, et kohustust teatada klientidele nende soovil segasööda täpne koostis massiprotsentides ei saa õigustada rahvatervise kaitse eesmärgiga ning et see läheb kaugemale, kui nimetatud eesmärgi saavutamiseks vaja.[4]

3. Ettepanek

Kooskõlas EÜ asutamislepingu artikliga 233, milles sätestatakse, et institutsioonidelt, kelle õigusakt on tunnistatud tühiseks, nõutakse Euroopa Kohtu otsuse täitmiseks vajalike meetmete võtmist, tehakse ettepanek direktiivi 2002/2/EÜ parandamiseks otsusega, millega jäetakse välja kehtetu säte, st direktiivi artikli 1 lõike 1 punkt b.

Järjepidevuse huvides tuleb välja jätta ka kõik viited nimetatud sättele. Seepärast jäetakse välja kõik viited direktiivi 79/373/EMÜ artikli 5 lõike 1 punktile l, mis lisati direktiivi 2002/2/EÜ artikli 1 lõike 1 punktiga b. Selline viide esineb direktiivi 2002/2/EÜ artikli 1 lõikes 6, millega lisatakse direktiivile 79/373/EMÜ artikkel 15a. Nimetatud sätte teksti tuleb seetõttu vastavalt kohandada.

Eelnõus esitatud ettepanek on vormilt parandusotsus, lähtudes põhimõttest, et muutmisakte ei saa muuta, ent neid saab parandada. Tehakse ettepanek direktiivi parandamiseks otsusega, millega suurendatakse ühenduse õiguse läbipaistvust ja selgust, ent ei kehtestata liikmesriikidele otsest kohustust muuta oma siseriiklikke õigusakte, kuna EÜ asutamislepingu artikli 10 alusel kohustuvad liikmesriigid niigi võtma siseriiklikes õigussüsteemides kõiki kohaseid meetmeid Euroopa Kohtu otsuse täitmiseks.

2006/0117 (COD)

Ettepanek

EUROOPA PARLAMENDI JA NÕUKOGU OTSUS,

millega parandatakse direktiivi 2002/2/EÜ, millega muudetakse nõukogu direktiivi 79/373/EMÜ segasööda ringlusse laskmise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 152 lõike 4 punkti b,

võttes arvesse komisjoni ettepanekut,[5]

võttes arvesse Euroopa Majandus- ja Sotsiaalkomitee arvamust,[6]

võttes arvesse Regioonide Komitee arvamust,[7]

toimides vastavalt asutamislepingu artiklis 251 sätestatud menetlusele[8]

ning arvestades järgmist:

(1) Euroopa Ühenduste Kohus võttis 6. detsembril 2005. aastal liidetud kohtuasjades C-453/03, C-11/04, C-12/04 ja C-194/04[9] vastu otsuse, millega tunnistati kehtetuks Euroopa Parlamendi ja nõukogu direktiivi 2002/2/EÜ[10] (millega muudetakse nõukogu direktiivi 79/373/EMÜ[11]) artikli 1 lõike 1 punkt b, lähtudes proportsionaalsuse põhimõttest. Kõnealuse sättega lisati direktiivi 79/373/EMÜ artikli 5 lõikesse 1 punkt l, millega nähakse ette, et segasööda tootjad teatavad kliendi nõudmisel sööda täpse koostise.

(2) Vastavalt asutamislepingu artiklile 233 peavad institutsioonid, kelle välja antud õigusakt on tunnistatud tühiseks, võtma vajalikke meetmeid Euroopa Kohtu otsuse täitmiseks.

(3) Seetõttu tuleks direktiivi 2002/2/EÜ parandada,

ON VASTU VÕTNUD KÄESOLEVA OTSUSE:

Artikkel 1

Direktiivi 2002/2/EÜ parandatakse järgmiselt:

(1) Artikli 1 lõike 1 punkt b jäetakse välja.

(2) Artikli 1 lõikes 6 asendatakse direktiivi 79/373/EMÜ artikli 15a tekstis sõnad „artikli 5 lõike 1 punktides j ja l“ sõnadega „artikli 5 lõike 1 punktis j“.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

Artikkel 3

Käesolev otsus on adresseeritud liikmesriikidele.

Brüssel,

Euroopa Parlamendi nimel Nõukogu nimel

president eesistuja

[1] EÜT L 63, 6.3.2002, lk 23.

[2] EÜT L 86, 6.4.1979, lk 30. Direktiivi on viimati muudetud määrusega (EÜ) nr 807/2003 (ELT L 122, 16.5.2003, lk 36).

[3] Liidetud kohtuasjad C-453/03, C-11/04, C-12/04 ja C-194-04 ABNA jt , Euroopa Kohtu ja esimese astme kohtu lahendite kogumikus veel avaldamata.

[4] Vt eelkõige otsuse punkte 79–85.

[5] ELT C […], […], lk […].

[6] ELT C […], […], lk […].

[7] ELT C […], […], lk […].

[8] ELT C […], […], lk […].

[9] ABNA jt , Euroopa Kohtu ja esimese astme kohtu lahendite kogumikus veel avaldamata.

[10] EÜT L 63, 6.3.2002, lk 23.

[11] EÜT L 86, 6.4.1979, lk 30. Direktiivi on viimati muudetud määrusega (EÜ) nr 807/2003 (ELT L 122, 16.5.2003, lk 36).